Хууш ма-хиллара, иттаннаш шерашкахь оьрсийн матто ондда тIеIаткъам бина вайн маттана. И тIеIаткъам лахбелла а бац. ХIинццалц телевизор яра вайн чохь туп тоьхна, барч лаьцна Iаш, хIинца, 2-3 кхаьчначу беран а буьйнахь тилпон ю. Цу чохь кху дуьнентIехь мел дерг ду, и дерриге а оьрсийн маттахь а ду. ХIинца телевизоре хьовсурш кIезиг бу, амма интернет чохь бохкурш, хьашт ма-дду дукха бу. Цундела тIекхуьучу кегийрхошна юккъехь цхьа кега-мерса хIума а ца хуурш нисло. Масала, вайн дахаран чоьхьарчу (бытовой уровень) хьашташна лелош долу, эр вай «учи, сени, чоь» боху дешнаш а «ширделла» – «прихожка, зал, кухня» хеза вайна.